KIRJALLINEN KYSYMYS P-2751/99 esittäjä(t): Françoise Grossetête (PPE-DE) komissiolle. Kansallisten lainsäädäntöjen yhdenmukaistaminen ‐ liikevaihtovero.



Virallinen lehti nro 225 E , 08/08/2000 s. 0152 - 0153



KIRJALLINEN KYSYMYS P-2751/99 esittäjä(t): Françoise Grossetête (PPE-DE) komissiolle (7. tammikuuta 2000) Aihe: Kansallisten lainsäädäntöjen yhdenmukaistaminen liikevaihtovero Onko komissio sitä mieltä, että seuraavat toiminnot on vapautettu verosta jäsenvaltioiden liikevaihtoverolainsäädännön yhdenmukaistamisesta 17. toukokuuta 1977 annetun direktiivin 77/388/ETY(1) 13 artiklan nojalla? - verituotteiden toimitukset - kaupallisten yhtiöiden muodossa toimivien sairaaloiden tarjoama lääketieteellinen hoito - luonnollisten henkilöiden tarjoamat pienten lasten hoitopalvelut - konkurssipesien hoitaminen ja riita-asioissa välittäminen, kun näitä palveluja tarjoavat asianajajat, joiden toiminta on vapautettu verosta edellä mainitun direktiivin liitteen F nojalla - sellaisen yhteisen sijoitusrahaston hoitaminen, joka on sijoittautunut johonkin toiseen jäsenvaltioon kuin sen hoitajan jäsenvaltioon - lainaa vastaava osuus sellaisen irtaimen omaisuuden leasingistä, jonka luovutus olisi edellä mainitun direktiivin 5 ja 6 artiklan nojalla verollista - yrityksen osakkeiden hankkiminen toisen yrityksen toimesta siinä välittömässä tarkoituksessa, että muutetaan omistuspohjan rakennetta ja luodaan teollista synergiaa - kokoussalin vuokraaminen hotellista - voittoa tavoittelemattomien urheilujärjestöjen palvelujen suoritukset jäsenilleen yhteisen edun hyväksi sääntöjen mukaista jäsenmaksua vastaan tapauksissa, joissa kyseiset järjestöt ovat saaneet viranomaisilta yksinoikeuden alan sääntöihin, jotka koskevat tiettyihin kilpailuihin osallistumisedellytyksiä ja jäsenten välisten riitojen selvittelyä, ja tapauksissa, joissa jäsenmaksu on pakollinen, jos halutaan osallistua tiettyihin kilpailuihin. Jos näitä palveluja ei vapauteta verosta, kuinka niitä pitäisi käsitellä? - factoring-toiminta - rakennuksiin kiinnitettävien mainostaulujen vuokraaminen - rakennuksen maapohjan luovutus tapauksessa, jossa rakennus luovutetaan samaan aikaan kuin rakennusmaa ja jossa rakennuksen luovutusta verotetaan direktiivin 77/388/ETY 4 artiklan 3 kohdan b alakohdan nojalla, mutta jossa jäsenvaltio vetoaa direktiivin liitteessä F olevaan 16 kohtaan. (1) EYVL L 145, 13.6.1977, s. 1. Frederik Bolkesteinin komission puolesta antama yhteinen vastaus kirjallisiin kysymyksiin P-2500/99 ja P-2751/99 (20. tammikuuta 2000) Arvoisa parlamentin jäsen tuo esille joukon yhteisön alv-lainsäädäntöön liittyviä erittäin monimutkaisia ja ongelmallisia tapauksia. Tapauksiin sovellettava verokohtelu edellyttää kahden eri säädöksen huolellista tarkastelua: jäsenvaltioiden liikevaihtoverolainsäädännön yhdenmukaistamisesta yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetussa kuudennessa neuvoston direktiivissä 77/388/ETY säädetään mainittujen palvelujen suorituspaikkojen määrittämisestä ja kuudennen alv-direktiivin 13 artiklassa säädetään mainittujen tapausten osalta mahdollisesta verovapaudesta. Koska esitetty kysymys on laaja ja yksityiskohtainen ja siihen sisältyy pitkä luettelo erilaisia tapauksia, niitä olisi tarkasteltava tapauskohtaisesti. Komissio pyytää arvoisaa parlamentin jäsentä huomioimaan sen tosiasian, että tällaisen yksityiskohtaisen vastauksen laatiminen edellyttäisi pitkiä ja monimutkaisia tutkimuksia, joita komissio ei tällä hetkellä kykene toteuttamaan. Lisäksi vastauksen laajuus ylittäisi huomattavasti kirjalliselle kysymykselle asetetut periaatteet.